En ny og bredere udgave af Club Nord er noget af det, seere og brugere kommer til at se, når TV2 Nords nyansatte sponsor- og eventmanager Lars Bisgaard Andreasen inden længe tiltræder sit job. - Jeg vil arbejde på, der bliver større variation i tilbuddene. Vi skal have fat i hele familien, også børnene, og det skulle gerne kunne ses i Club Nord, siger han, og tilføjer hurtigt, at det er sagt i meget stor respekt for det store arbejde, hans forgænger har lavet for Club Nord. Handelschef, selvstændig og politiker Lars Bisgaard Andreasen, der kommer fra en deltidsstilling som handelschef i Brønderslev og byrådsmedlem, kombineret med eget reklamebureau, glæder sig til at begynde i det nye job. - Jeg har været mega-glad for min tid som handelschef. Jeg har haft nogle suverænt gode bestyrelser og gode mennesker omkring mig, men det er et job, der har taget meget af min tid. Det det har betydet, at jeg har skullet klare de andre ting som aftenarbejde. Det bliver fint, at jeg nu kan koncentrere mig om ét job, siger han. Naturlig udvikling Lars Bisgaard Andreasen ser jobbet som sponsor- og eventmanager som en naturlig udvikling i karrieren, og han glæder sig til at bruge sine mange erfaringer på TV2 Nord. - Jeg har altid på forskellige måder beskæftiget mig med salg og arrangementer, og det kommer mig helt sikkert til gode nu, lyder det fra TV2 Nords nye sponsor- og eventmanager. Lars Bisgaard Andreasen tiltræder officielt jobbet 1. oktober.

Opsummering:
Den 53-årige Lars Bisgaard Andreasen er ansat som TV2 Nords nye sponsor- og eventmanager. Han sidder i byrådet i Brønderslev Kommune og kommer fra en stilling som handelschef i Brønderslev, kombineret med eget reklamebureau.